ટ્રમ્પ આ નિર્ણય લેશે તો તેનાથી ભારતીયોને સૌથી વધુ અસર થશે. હકીકતમાં ભારતીય માતા-પિતાના અમેરિકામાં જન્મેલાં હજારો બાળકો (તેમાં ગેસ્ટવર્કર વિઝા અને વિઝિટર વિઝા હોલ્ડર્સનાં બાળકોનો પણ સમાવેશ થાય છે.) આપમેળે દર વર્ષે અમેરિકન નાગરિક બની જાય છે. વર્તમાન કાયદા હેઠળ નવજાતનાં માતા-પિતાની ઈમિગ્રન્ટ્સ સ્થિતિ જાણ્યા વિના જ અમેરિકામાં જન્મેલું કોઈ પણ બાળક જન્મથી જ યુએસ નાગરિક માની લેવાય છે. આ બાળક કોઈ પણ અન્ય અમેરિકન નાગરિકોને મળતા અધિકારો અને સુવિધાઓ મેળવવાનો હકદાર બની જાય છે. બાળકના જન્મ બાદ અમેરિકન બર્થ સર્ટિફિકેટ પણ આપી દેવાય છે. આમ બાળકની નાગરિકતાના આધારે માતા-પિતા પણ યુએસ સિટિઝનશિપનો દાવો કરી શકે છે.